
ΘΕΜΑ : Διαμαρτυρία για την κατάργηση της δεύτερης ξένης γλώσσας στα γυμνάσια 
Ως κεραυνός εν αιθρία μας βρήκε η απαράδεκτη υπουργική απόφαση Φ12/518/61284/Γ1/27-05-2011 του ΥΠΔΒΜΘ σύμφωνα με την οποία από τη σχολική 2011-2012 και για τα επόμενα σχολικά έτη θα διδάσκεται σε δημοτικά και γυμνάσια όλης της χώρας μία και μόνο δεύτερη ξένη γλώσσα, και η άρον άρον ταυτόχρονη κατάργηση των σχετικών ΦΕΚ, τα οποία αποτελούσαν εγγύηση για την παρουσία μας στα σχολεία.

Η πρώτη σκέψη που περνά από το μυαλό κάθε σώφρονα εκπαιδευτικού και γονιού είναι ποιον εξυπηρετεί  η παραπάνω απόφαση, τον μαθητή, τον οποίο το υπουργείο φέρεται να βάζει σε πρώτη μοίρα ή την φροντιστηριακή αγορά; Το ταλαίπωρο και καταρημαγμένο δημόσιο σχολείο που ό,τι καταφέρνει το οφείλει στο επίμονο ανθρώπινο δυναμικό του, μαθητικό και διδακτικό, ή τα ιδιωτικά σχολεία με τις ακριβές εγκαταστάσεις και τα πλούσια εκπαιδευτικά προγράμματα; Μήπως στα αλήθεια περιμένετε να πιστέψουμε ότι η δική μας παρουσία ή μη είναι η καθοριστική για τη σωτηρία τής ακόμη πιο ταλαιπωρημένης χώρας μας; Γιατί γεννάται εύλογα φρονώ το ερώτημα του πώς θα απορροφηθούν όλοι αυτοί οι συνάδελφοι, πρώτα της β΄ ξένης γλώσσας και κατόπιν, είναι σίγουρο, και άλλων ειδικοτήτων; Εκπαιδευτικοί με όνειρα που μετά από την αρχική απαξίωση πτυχίων και μεταπτυχιακών και της ταπεινωτικής πολλές φορές συμμετοχής σε ΑΣΕΠ, των οποίων τα θέματα ενίοτε δεν είχαν ουδεμία σχέση με την διδακτική πραγματικότητα, και την οποία αναγκαστικά ακολούθησαν, τώρα βλέπουν τις θέσεις τους να κλονίζονται αδίκως. 

Είμαστε  εργαζόμενοι πολίτες που εσείς επιλέξατε μέσα από νόμιμες διαδικασίες, δεν μπορείτε να μας πετάτε εν μια νυκτί εκτός σχολείου. 

Τη στιγμή που στην ξενόγλωσση εκπαίδευση σε ευρωπαϊκό επίπεδο υπάρχουν αρκετές χώρες που υποστηρίζουν με αποτελεσματικότητα την ουσιαστική εκμάθηση και γ΄ ξένης γλώσσας εμείς σε μια άνευ προηγουμένου κίνηση προς τα πίσω δημιουργούμε ένα σχολείο περασμένων δεκαετιών. Από τη μια μιλάμε για το δικτυωμένο σχολείο του αύριο, για πολίτες μιας ευρωπαϊκής ένωσης, που κανονικά θα έπρεπε να έχει την πολυγλωσσία καμάρι της και από την άλλη ξαναχωρίζουμε σχολεία και εκπαιδευτικούς σε στρατόπεδα. Αρνούμαστε να πέσουμε στο επίπεδο του κράχτη καταστήματος: δεν προτιθέμεθα ούτε να κάνουμε προπαγάνδα σε μαθητές ούτε και να έρθουμε σε μεταξύ μας ρήξη. 

Είναι πάντως πολύ θλιβερό: η γνώση ξένων γλωσσών είναι μία από τις δεξιότητες  που οι χώρες-μέλη της Ε.Ε. οφείλουν να φροντίσουν να αναπτύξει ο πληθυσμός τους κατά την εκπαίδευσή του. Το γνωρίζετε αλλά σας το θυμίζουμε: σχετικές συνθήκες  έχει συναποφασίσει και συνυπογράψει και η χώρα μας.

Με βάση τα παραπάνω είμαστε πια υποχρεωμένοι να υπερασπιστούμε την επαγγελματική και ατομική μας αξιοπρέπεια. Και προκειμένου να το πετύχουμε δε θα φοβηθούμε να προβούμε σε όποια κίνηση κρίνουμε απαραίτητη.

                          Ο σύλλογος διδασκόντων του 7ου Γυμνασίου Ζωγράφου

